Ramona Portelli tintervista lil Sigmund Mifsud Dan l-aħħar sirt naf li, fuq inizjattiva tal-Uffiċċju tas-Segretarju Permanenti Ewlieni u f'għeluq il-Ġimgħa għas-Servizz Pubbliku, għall-ewwel darba din is-sena se jittella' kunċert mill-Orkestra Filarmonika ta' Malta. L-aħħar avveniment ta' din il-Ġimgħa għas-Servizz Pubbliku, li se tibda' nhar il-Ġimgħa 27 ta' Mejju u tintemm nhar il-Ġimgħa 3 ta' Ġunju, hu proprju dan il-kunċert. Għal dan il-għan tkellimt mas-Surmast Sigmund Mifsud, li f'dan il-kuntest jokkupa l-kariga ta' Chairman Eżekuttiv tal-Orkestra Filarmonika ta' Malta, biex jgħaddili aktar informazzjoni dwar dan il-kunċert. Għandu tnejn u erbgħin sena, minn Tas-Sliema u missier ta' tifla ta' ħames snin. Il-passatemp tiegħu kien li jdoqq il-kurunetta fejn din imbagħad saret il-professjoni tiegħu. Fil-fatt, għal ħafna snin hu kien mużiċist mal-Orkestra Filarmonika ta' Malta iżda, minħabba li llum jokkupa kariga amministrattiva fl-Orkestra, il-ħin biex jiddedikah għall-passatemp tiegħu naqas ħafna. Għalkemm tajjeb ngħidu li, minħabba din il-ġibda għall-mużika, hu jibqa' involut f'dak kollu li toffri l-mużika. Iħobb jiddeskrivi lilu nnifsu bħala bniedem li jħobb il-ħajja. Iħares lejn it-tazza bħala nofsha mimlija, u jħobb ikun f'kumpanija ta' nies pożittivi. "Meta l-affarijiet ikunu sfukati ma nkunx kuntent qabel ma nifhem xi rrid nagħmel biex jirnexxili nibda nara l-affarijiet ċari! Nemmen fl-importanza li bniedem jirrispetta lilu nnifsu u lill-proxxmu, nobgħod naħli l-ħin għax nemmen li l-ħin huwa prezzjuż u nevita li nkun f'kumpanija li m'għandhiex l-istess valuri tiegħi. Għandi passjoni lejn ix-xogħol u nħossni bniedem viżjonarju," stqarr Sigmund. L-involviment tiegħu fl-Orkestra Filarmonika ta' Malta hu li jesplora possibbiltajiet ġodda ta' xogħol għall-Orkestra, kif ukoll jaħdem bis-sħiħ biex l-Orkestra tilħaq udjenzi ġodda u tkabbar il-profil tagħha. "Għalhekk kien ta' sodisfazzjon kbir għalija meta ġejt avviċinat mill-Uffiċċju tas-Segretarju Permanenti Ewlieni, fejn is-Sur Mario Cutajar esprima x-xewqa tiegħu biex l-Orkestra tkun parteċipi ta' dan l-avveniment organizzat mill-Uffiċċju tiegħu L-idea tagħna hi li nagħtu l-opportunità lil dawk kollha li forsi qatt ma interessahom jew qatt ma setgħu jattendu kunċert tal-Orkestra biex jieħdu din l-opportunità u, f'atmosfera verament partikolari, jiġu fi Pjazza San Ġorġ u jgawdu minn serata ta' mużika li sa tkun tappella lil kulħadd. Kunċert mill-Orkestra Filarmonika ta' Malta 2016 Proprjament, il-kunċert se jagħlaq il-Ġimgħa għas-Servizz Pubbliku 2016. Il-programm ta' din il-ġimgħa beda l-Ġimgħa 27 ta' Mejju b'konferenza għal-ogħla karigi fis-Servizz Pubbliku u kompla s-Sibt 28 ta' Mejju b'workshops organizzati mill-MITA għall-pubbliku, fosthom l-istudenti żgħażagħ fejn is-suġġett huwa mobile apps b'servizzi governattivi li jitnedew f'Marzu 2017. Mit-Tnejn 30 ta' Mejju sal-Ħamis 2 ta' Ġunju se jkunu qegħdin isiru laqgħat mal-partijiet interessati u l-pubbliku fuq servizzi li joffri l-Gvern, fosthom edukazzjoni, saħħa, kummerċ, affarijiet tal-konsumatur, kultura, turiżmu, kuntratti tal-Gvern u sigurtà soċjali. Fl-aħħar nett, il-Ġimgħa 3 ta' Ġunju se jkun qed isir seminar għall-entitajiet pubbliċi. Il-Ġimgħa għas-Servizz Pubbliku 2016 tingħalaq, kif semmejt aktar qabel, b'dan il-kunċert. L-invit tagħna huwa miftuħ għall-pubbliku fejn id-dħul huwa b'xejn u l-pjaċir garantit. Il-kunċert jibda fit-8.30pm u, għaldaqstant, inħeġġukhom biex taħsbu ftit kmieni għall-parkeġġ biex ma tiddiżżappuntawx ruħkom u titilfu l-opportunità unika ta' dan l-avveniment. "Qabel ma tibda l-Orkestra se jkun hemm il-grupp Xarulù, li hu magħmul minn żewġ mużiċisti li verament kapaċi joffru spettaklu partikolari. Huma jdoqqu mużika pop b'ċertu umoriżmu u għalhekk żgur li se jpaxxu lil kull min jattendi. Wara jkun imiss lill-Orkestra biex tesegwixxi varjetà ta' xogħlijiet minn kompożituri diversi. Il-mużika hija maħsuba biex tolqot il-gosti ta' kulħadd peress li se ikun hemm kemm mużika li tvarja minn dik klassika popolari minn musicals kif ukoll mużika pop. Bħala solista mistiedna se jkun hemm il-kantanta Dorothy Bezzina u l-Orkestra tkun immexxija mis-Surmast Michael Laus." Minkejja li dan il-kunċert qed isir għall-ewwel darba, Sigmund jinsab żgur li mhux se jkun l-aħħar darba li l-Orkestra tipparteċipa f'dan l-avveniment. Għal dawk li għadhom qed jaħsbuha jattendux jew le, stedint lil Sigmund jaqsam il-kummenti tiegħu. "Kif aċċennajt qabel, dan il-kunċert huwa maħsub biex anke dawk in-nies li mhux daqshekk midħla tal-mużika klassika jistgħu jirrelataw mal-mużika li ntgħażlet. Dan għax il-mużika klassika li ntgħażlet hija ferm popolari u żgur li kulħadd se jagħraf dawn is-siltiet. Barra minn hekk, hemm għażla ta' siltiet minn musicals popolari li se jiġu interpretati mill-kantanta Dorothy Bezzina, kif ukoll għażla ta' kanzunetti minn gruppi bħal The Beatles." L-attendenza taż-żgħażagħ fil-kunċerti qed tiżdied Xtaqt inkun naf, minn dak li jinnota Sigmund, kemm qed ikun hawn interess miż-żgħażagħ għal kunċerti simili mtellgħa lokalment. "Ovvjament li ż-żgħażagħ iktar ifittxu postijiet ta' divertiment fejn il-mużika tkun iktar kummerċjali, però b'sodisfazzjon ngħid li l-attendenza taż-żgħażagħ għall-kunċerti tal-Orkestra qiegħda dejjem tiżdied. L-iktar kunċerti popolari maż-żgħażagħ jibqgħu Rockestra u l-kunċert ta' Joseph Calleja, però anke għal kunċerti klassiċi li l-Orkestra torganizza matul l-istaġun tagħha fit-Teatru Manoel, kif wkoll f'Dar il-Mediterran għall-Konferenzi u f'Robert Sammut Hall qed naraw interess pożittiv fost ħafna żgħażagħ. Għalhekk nemmnu li dan il-kunċert jappella wkoll għaż-żgħażagħ mhux biss għax l-atmosfera se tkun waħda partikolari minħabba l-post fejn se jsir, imma għax l-għażla ta' mużika se tkun varjata b'mod li tappella għal kulħadd." Ma' Sigmund iddiskutejt il-preparamenti li jinvolvi kunċert ta' dan it-tip. "Fil-fatt, ikkonfermali li l-ikbar uġigħ ta' ras wara kull kunċert tkun il-preparamenti meħtieġa. "Trid tkun involut biex tapprezza x-xogħol li jkun għaddej. Id-diskussjonijiet ikunu ilhom li bdew minn xhur qabel. Wieħed irid iżomm f'moħħu għal min għandu jappella dan il-kunċert, minn hemm naslu għall-għażla tal-mużika. Kif tintgħażel il-mużika wieħed ikun irid jordna l-mużika minn barra u, fejn il-mużika ma tkunx aċċessibbli, wieħed ikun irid jagħmel arranġament għall-Orkestra. Ikun hemm diskussjonijiet fuq it-tqassim tal-istage fejn tkun trid toqgħod l-Orkestra, dawl apposta u diskussjonijiet mal-persuna responsabbli mill-amplifikazzjoni tal-Orkestra. Ovvjament, ikun hemm xogħol ta' permessi kif ukoll wieħed irid jippjana kif se jirreklama dan il-kunċert biex iktar nies jitħajru jattendu. Imbgħad fl-aħħar ikun hemm il-ġranet ta' provi mal-Orkestra, kif wkoll mal-kantanta," spjegali fid-dettall Sigmund. Fl-aħħar nett, Sigmund saħaq fuq il-fatt li dan huwa kunċert b'xejn fejn kulħadd huwa mistieden imur igawdi minn serata li żgur se toffri esperjenza unika għal dawk kollha preżenti, mhux biss biex igawdu mill-mużika, imma anke mill-atmosfera li jemmnu li se jkun hemm.